Gulyás György (karnagy)
Gulyás György (Köröstarcsa, 1916. április 1. – Debrecen, 1993. november 11.) magyar karnagy, főiskolai tanár, a Békés-Tarhosi Állami Énekiskola és a debreceni Kodály Kórus alapítója.

Életpályája 
Szegényparaszti családból származott. Szülőfalujában kezdte, majd Szeghalmon folytatta tanulmányait. A középiskolát a Debreceni Református Kollégiumban végezte, ahol 1936-ban tanítói oklevelet szerzett. Először Bélmegyeren volt tanyai tanító, a következő évtől Békésen. 1939 és 1942 között Ádám Jenő növendékeként elvégezte a Zeneakadémia középiskolai tanárképző szakát. Magánúton zeneszerzést tanult Siklós Albertnél és Kodály Zoltánnál. 1943-ban az Apponyi Kollégium tanítóképzőjében tanult. 

1941-től 1946-ig a Debreceni Református Kollégium Dóczy Tanítóképzőjének zenetanára. 1946-ban visszakerült Békésre, és a községhez tartozó Tarhos Wenckheim-kastélyában létrehozta a Békés-Tarhosi Énekiskolát, ami vezetésével Magyarország első ének-zenei általános iskolájává, gimnáziumává és tanítóképzőjévé nőtte ki magát. Az iskola 1954-ben szűnt meg. 

Gulyás a debreceni zeneművészeti szakközépiskola igazgatója lett 1966-ig. Az intézmény 1957-ben vette fel Kodály Zoltán nevét, a zeneszerző engedélyével. 1955-ben alapította meg az iskola növendékeiből a Kodály Kórus elődjét leánykarként, 1959-ben már vegyeskar volt az együttes. Gulyás 1966-ban a tanárképzés felsőfokra emeléséért alapította meg a Zeneakadémia debreceni tagozatát, aminek tíz éven át igazgatója volt, akkor saját kérésére nyugdíjazták. 1983-ban a Hajdú-Bihar Megyei Tanács megszüntette állását az énekkarnál. 

1960-tól a Debreceni Zenei Hét, 1961-től a Bartók Béla Kórusverseny, 1976-tól a Békés-tarhosi Zenei Napok szervezője is volt. Számos hazai és külföldi kórusversenyen volt zsűritag. Több zenei szervezetben töltött be vezető tisztséget. Feleségével önmagukat alakították Dárday István Filmregény című 1977-ben készült dokumentarista játékfilmjében.

Könyvei 
 A békéstarhosi zenei nevelés tanulságai. Debrecen, 1971. Kodály Zoltán Zeneművészeti Szakközépiskola
 Kodály emlékkiállítás. Debrecen, 1971. Déri Múzeum.
 Bűneim... bűneim? Békés, 1988. Békés Város Tanácsa. 
 A magyar zeneművészetért. Válogatott írások és képek Gulyás György hagyatékából. Vál., szerk. Kedves Tamás. Debrecen, 2004. Csokonai.

Díjai, elismerései 
 1959 – Liszt Ferenc-díj, I. fokozat 
 1970 – Érdemes művész
 1976 – Munka Érdemrend, arany fokozat
 1978 – Debrecen Város Művészeti Díja
 1979 – Kiváló művész
 1979 – Pro Urbe Békés
 1981 – Pro Urbe Debrecen
 1982 – Békés Megye Közművelődési Díja
 1986 – Szocialista Magyarországért Érdemrend
 1988 – Békés város díszpolgára
 1990 – Magyar Művészetért díj
 1991 – a Magyar Köztársaság Zászlórendje
 2006 – Magyar Örökség díj (posztumusz)
 2009 – Debrecen Kultúrájáért díj (posztumusz)

Emlékezete 
 Születésének 100. évfordulójáról számos rendezvénnyel emlékeztek meg 2016-ban.
 2016-ban emléktáblát helyeztek el a Blaháné utcában, egykori lakóháza falán.

Jegyzetek

Források 
 Brockhaus Riemann zenei lexikon. Szerk. Carl Dahlhaus és Hans Heinrich Eggebrecht. A magyar kiad. szerk. Boronkay Antal. Budapest, 1985. Zeneműkiadó. II. köt. 
 Duffek Mihály: A Viharsarokból Debrecenbe... 100 éve született Gulyás György = Parlando 2016 4. szám
 Ki kicsoda a magyar zeneéletben? Szerk. Székely András. 2. kiad. Budapest, 1988. Zeneműkiadó. 
 Magyar ki kicsoda 1990. Főszerk.: Hermann Péter. H. é. n. Láng Kiadó–Texoft Kft. 
 Tarhosi Énekiskola = Tarhos község honlapja
 Straky Tibor Gulyás Györgyről 

Magyar zenepedagógusok
Liszt Ferenc-díjasok
A Magyar Népköztársaság Érdemes Művésze díjasok
A Magyar Népköztársaság Kiváló Művésze díjasok
Magyar Örökség díjasok
1916-ban született személyek
1993-ban elhunyt személyek
Magyar karnagyok